Omm ta’ tifel ta’ sentejn ilmentat fuq sit soċjali li kienet kostretta tibdillu n-nursery wara li ngidem f’wiċċu minn tifla li tattendi miegħu fl-istess nursery. Mandy Sciberras, omm it-tifel qalet li l-inċident seħħ nhar il-Ġimgħa li għadda f’nursery privata meta binha Enrique ngidem taħt għajnejh. B’ritratt ta’ binha rieqed u bil-marka tal-gidma f’wiċċu, hija kitbet li wara li lmentat mal-persuna li tmexxi din in-nursery, din qaltilha li ma kinitx se tieħu r-responsabbiltà ta’ dak li ġara u sostniet magħha li fi 23 sena qatt ma kellhom każijiet bħal dawn. Is-Sinjura Sciberras qalet li dan ikkonfermatu fil-preżenza tal-għalliema tal-istess skola u tliet persuni oħra. Hija żiedet tgħid li l-persuna inkarigata reġgħet qalet għat-tieni darba li ma kinitx se tieħu passi fil-konfront tat-tifla u lanqas ma kienet se terfa’ r-responsabbiltà ta’ dak li ġarrab binha. Għaldaqstant qalet li soluzzjoni waħda kien fadlilha, dik li joħorġu lit-tifel minn din l-iskola. Qalet li jinsabu ddispjaċuti għax il-vittma li hu binha spiċċa ġie kkastigat għax ġie sfurzat jitlaq minn din l-iskola. Intant fi stqarrija dalgħodu l-Konfederazzjoni tal-Għaqdiet tan-Nisa ħeġġet lill-Gvern biex permezz ta’ leġislazzjoni jibda jirregola ċ-ċentru għall-ħarsien tat-tfal għax sostniet li sal-lum dawn għadhom mhux regolati. Ma’ tvm.com.mt, il-President tal-Konfederazzjoni Lorraine Spiteri spjegat li bosta ċentri għall-ħarsien tat-tfal regolati għandhom dik li tissejjaħ biting policy li jiffirmaw il-ġenituri qabel idaħħlu lil uliedhom f’dawn iċ-ċentri. Hija qalet li l-gdim huwa stadju ta’ żvilupp naturali li jgħaddu minnu bosta tfal. Saħqet li dawn huma affarijiet li jiġru u għalhekk mhux ġust li t-tifla titkeċċa minn dan iċ-ċentru għax gidmet tifel. Hija sostniet li fiċ-ċentri l-carers tat-tfal għandhom iżda r-responsabbiltà li jħaddmu l-biting policy fejn dawk it-tfal li jkollhom it-tendenza li jigdmu jiġu kkoreġuti u jiġu mgħallma li dan hu żbaljat. Ritratt: Ir-ritratt li ppubblikat l-omm fuq is-sit soċjali Facebook ta’ binha Enrique bil-marka tal-gidma f’wiċċu